## Program majstorskog ispita za zanimanje - majstor tapetar

### NN 125/1997 (21.11.1997.), Program majstorskog ispita za zanimanje - majstor tapetar

# MINISTARSTVO GOSPODARSTVA

Temeljem članka 52. stavka 2. Zakona o obrtu ("Narodne novine", br.
77/93., 90/96.), po prethodno pribavljenom mišljenju Hrvatske obrtničke
komore, ministar gospodarstva donosi

## **PROGRAM MAJSTORSKOG ISPITA ZA ZANIMANJE - MAJSTOR TAPETAR -**

I.

Majstorski ispit sastoji se od zajedničkog dijela koji obuhvaća potrebita
znanja neophodna za bavljenje obrtom i poduzetništvom i posebnog dijela
koji se odnosi na svako zanimanje posebno.

II.

Na zajedničkom ispitu, ispitna pitanja formuliraju se iz sljedećih ispitnih
područja:

1. Gospodarstvo i pravni propisi,

2. Osnove podučavanja naučnika.

III.

Područje gospodarstva obuhvaća sljedeće programske cjeline:

a) Osnovna pitanja osnivanja obrta, naročito analiza tržišta i mjesta,
pravni oblik, veličina obrta;

b) Organizacija obrtničke radionice, naročito priprema rada i odvijanje
posla, uporaba materijala i skladište, oblici racionaliziranja, uprava,
utjecaj automatizacije na organizaciju rada u obrtu;

c) Organizacija osoblja, popunjavanje radnih mjesta, pitanja rukovođenja
i društvena klima u obrtničkoj radionici;

d) Ekonomski / rentabilni zadaci u obrtničkoj radionici naročito kupnja,
proizvodnja, reparaturne usluge, usluge, trgovačka djelatnost, prodaja,
reklama, servisna služba, međuobrtnička suradnja, naročito zadrugarstvo;

e) Financijsko ekonomska osnovna pitanja, naročito obrtnička financijska
ekonomija i njezine funkcije, financijsko planiranje, platni i kreditni
promet, vrste financiranja, štedno-kreditne zadruge i druge mjere za unapređenje
obrta;

f) Mjere za unapređenje obrta, naročito stručno savjetovanje, poduka
izvan obrtničke radionice i usavršavanje;

g) Knjigovodstvo i bilanca, naročito knjigovodstvo, imovinski pregled,
inventura, procjena kao i račun dobitka i gubitka, vođenje knjiga i centralna
obrada podataka u obrtništvu;

h) Obračun troškova, posebno iskazivanje pojedinačnih troškova, ukupnih
troškova kao i kalkulativnih troškova u kalkulativnoj marži, kalkulativne
sheme, prethodna i naknadna kalkulacija;

i) Rentabilno iskorištenje knjigovodstva, završnog obračuna i obračuna
troškova, računa karakterističnih vrijednosti, naročito obračuna likvidnosti,
obračuna za pokriće investicija, usporedbe ekonomskih pokazatelja.

IV.

Područje pravnih propisa obuhvaća sljedeće programske cjeline:

- obavljanje obrta (stjecanje uvjeta, otvaranje obrta, poslovanje obrta,
prestanak obrta),

- obrazovanje i osposobljavanje za bavljenje obrtom,

- organiziranost obrta,

- građansko pravo, pravo opomena i prinudnog izvršnog postupka,

- trgovačka društva,

- pravo na rad, naročito pravo na radni ugovor, statut poduzeća, tarifni
pravilnik, radno vrijeme i godišnji odmor, zaštitu na radu i pravni postupak
pred sudom za radne sporove (Zakon o radu),

- pravo na socijalno i privatno osiguranje, naročito pravo na zdravstveno
i mirovinsko osiguranje, pravo na osiguranje u slučaju nesreće, pravo na
osiguranje života, stvari, osiguranje od odgovornosti, starosnu mirovinu
samostalnih obrtnika,

- pravo na stvaranje imovine,

- porezni sustav,

vrste poreza, naročito porez na promet, poslovni porez, porez na dohodak,
porez na dobit, porez na dodanu vrijednost, porez na plaće, porez na imovinu,
nasljedstvo i poklone,

porezni postupak, naročito termini oporezivanja, postupak za utvrđivanje
vjerodostojnosti porezne prijave, odgoda plaćanja poreza, oslobađanje od
poreza i korištenje pravnih sredstava,

- obrt u privredi i društvu, razvoj, izgradnja i zadaci obrtničke komore,
gospodarske komore, udruženja cehovske organizacije,

- pravne osnove za stručno obrazovanje,

- bitne odredbe sustava koje se odnose na obrazovanje, zakona o stručnom
obrazovanju i zakona o obrtu, pravni odnosi između učenika i poslodavaca,
ugovor o naukovanju.

V.

Iz područja osnova podučavanja ispitanik mora pokazati znanje iz sljedećih
područja:

1. Osnovna pitanja stručnog obrazovanja (zadaci i ciljevi obrazovanja,
ravnopravnost šansi, mobilnost i uspon, veza obrazovanja i tržišta), stručne
škole i obrtničke radionice kao mjesta stručnog obrazovanja, zadaci i odgovornost
stručnog učitelja.

2. Planiranje i provođenje obrazovanja (sadržaj obrazovanja, ciljevi
i zadaci, okvirni planovi i programi, ispitni zahtjevi…).

Izvedbeni i operativni programi, uvjeti za realizaciju nastave, utvrđivanje
obrazovnog plana obrtničke radionice.

3. Suradnja obrtnička radionica - škola (nastavni postupci, sredstva
i pomagala, metode poučavanja, ocjenjivanje i vrednovanje, timski rad).

4. Mladi u obrazovanju

(potreba i značenje stručnog obrazovanja za mlađu generaciju, tipične
razvojne pojave i način ponašanja u mladenačkoj dobi, motivacija kao čimbenik
napredovanja, grupnopsihološki način ponašanja, utjecaj okoline, socijalno
i praktično ponašanje mladih, odgojne teškoće, psihološka pomoć mladima,
zdravstvena zaštita, zaštita od nesreća na radu.

VI.

Okvirni sadržaji programskih cjelina navedeni u poglavljima III., IV.
i V. osnova su za oblikovanje ispitnih pitanja na majstorskim ispitima.

VII.

Posebni dio ispita obuhvaća praktična i teorijska stručna znanja neophodna
za samostalno obavljanje obrta u određenom zanimanju i to za zanimanja
objavljena u "Popisu vezanih obrta i zanimanja", označena brojem 2. u rubrici
"Šifra, naziv zanimanja i stupanj stručne spreme" (Pravilnik o vezanim
i povlaštenim obrtima "Narodne novine", br. 31/95.).

VIII.

Programske cjeline stručno-teorijskog i praktičnog dijela ispita za
navedena zanimanja obuhvaćaju:

a) praktični dio ispita,

b) neophodna stručno-teorijska znanja za vješto obavljanje poslova primjerenih
obrtu.

IX.

Ispitni sadržaj za majstorski ispit za zanimanje majstor tapetar, koje
je u skladu s Pravilnikom o vezanim i povlaštenim obrtima ("Narodne novine",
br. 31/95.), označeno šifrom 74370, je:

MAJSTOR TAPETAR

I. PODRUČJE RADA

- izrada madraca i krevetnih uložaka,

- tapetiranje sjedalica,

- tapetiranje vrata,

- tapetiranje naslonjača,

- izrada zavjesa i navlaka.

II. SADRŽAJI ISPITA

*1. Praktični dio ispita*

Na praktičnom dijelu majstorskog ispita, ispitanik obavlja poslove i
operacije iz navedenih područja rada.

Kao majstorski rad može se definirati praktična zadaća koju zadaje Ispitna
komisija kao npr.:

- izrada madraca prema vlastitom nacrtu uz izbor materijala i tehnološkog
postupka,

- izrada krevetnog uloška prema veličini kreveta uz izbor materijala
i tehnološkog postupka,

- izrada zavjesa uz izbor materijala i kroja vodeći računa o estetskom
uklapanju u zadani prostor,

- izrada navlaka za različite vrste namještaja, uključujući i auto navlake
uz izbor materijala i tehnološkog postupka.

Kao radne probe mogu se zadati ove i slične zadaće:

- tapetiranje raznih vrsta sjedalica,

- tapetiranje raznih vrsta naslonjača,

- tapetiranje vrata i sl.

Kod izrade praktične zadaće kandidat izrađuje i predračun troškova izrade,
te cijenu proizvoda ili usluge. Pri radu se ispitanik mora pridržavati
propisanih mjera zaštite na radu i zaštite okoliša te ostalih uvjeta koje
mu odredi Ispitna komisija.

*2. Sadržaji neophodni za vješto obavljanje poslova primjerenih obrtu*

2.1. Materijali

2.1.1. Tekstilni materijali

Prirodna vlakna

- vlakna biljnog porijekla,

- mineralna vlakna,

- vlakna životinjskog porijekla.

Kemijska vlakna

- vlakna na bazi celuloze,

- vlakna na bazi bjelančevina,

- sintetska vlakna.

2.1.2. Ostali materijali za punjenje

- pjenasti materijali (poliuretani, PVC-spužve i sl.)

2.1.3. Koža

- dobivanje i vrste prirodnih koža u tapetarstvu,

- dobivanje i vrste umjetnih koža u tapetarstvu

2.1.4. Dekorativne tkanine u tapetarstvu

- izrada tkanina i osnovni vezovi,

- vrste i svojstva tkanina za unutarnju odnosno
vanjsku presvlaku,

- materijali za zavjese,

- osnovna ispitivanja tkanina (čvrstoća, elastičnost,
skupljanje, gužvanje i sl.).

2.1.5. Materijali za osnovne i specijalne tapetarske radove

- opruge i opružni sustavi, ležajevi, čavli, vijci,
spojnice,

- ljepenke,

- konac, trake i sl.,

- ljepila i izolacijska sredstva, obloge i sl.

2.1.6. Drvo

- identifikacija najpoznatijih vrsta drva,

- svojstva i greške drva,

- furniri, šperploče, iverice i sl.

2.2. Tehnologija zanimanja

2.2.1. Tapetarski strojevi i uređaji

- strojevi za krojenje,

- strojevi za spajanje sintetskih materijala,

- strojevi za šivanje,

- strojevi za usitnjavanje materijala za punjenje,
stroj za poliuretanske pjenaste elemente,

- strojevi za rubove, ukrasno šivanje i punjenje
jastuka.

2.2.2. Radni i tehnološki postupci

- tapetiranje sjedalica,

- madraci,

- kreveti,

- tapetiranje naslonjača,

- izrada zavjesa,

- tapetiranje vrata,

- navlake i autonavlake.

2.3. Stručno crtanje

- izrada crteža potrebnih u izvođenju tapetarskih
radova

2.4. Stručni račun

- izračunavanje potrebne količine materijala
za razne tapetarske proizvode,

- osnove korištenja računala (PC-a).

Klasa: 311-01/97-01/1375
Urbroj: 526-08/97-01
Zagreb, 30. listopada 1997.

Ministar
**mr. Nenad Porges,** v. r.

Ostalo, NN 125/1997-1823
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)